Garage Kerk - 30.07.2018 - Die hospitaal teen die berg
​Gistermiddag was ek, Chanelle en Isabella by die Walter Sisulu Botaniese Tuin in Ruimsig, Johannesburg. Dis om die draai van ons huis en probeer ten minste twee maal per week daar 'n draai maak vir 'n uur of twee. Isabella kan hardloop, en ons kan so bietjie sit…
Gewoonlik op 'n bankie. 'n Bankie wat deur iemand geborg is ter nagedagtenis van 'n familielid of vriend wat reeds die tydlike met die ewige verwissel het.
Al die bankies is geborg deur verskillende mense, ter nagedagtenis van verskillende mense. Die bankies is op verskillende plekke. Elkeen met 'n unieke uitsig van die tuin, en die berg in die agtergrond. Ek het geen idee wie die mense was wat die bankies geskenk het nie, maar ek is vir hulle baie dankbaar.
Die berg in die agtergrond.
Daardie uitsig op die berg…
Ons lees gereeld dat Jesus op verskillende tye "teen die berg gaan sit" het. Dit word pertinent genoem in die evangelie van Matteus. Gedurende hierdie tye wat Jesus teen die berg gaan sit het, het Hy die mense geleer.
Hy het met hulle gepraat oor die Koninkryk van God wat naby gekom het. 'n Ander manier om dit te verklaar is om te sê dat Hy met die mense gepraat het oor hoe die ware lewe moet wees.
Die ware lewe…
Die berg in die agtergrond…
​En elkeen hoor dit vanuit 'n ander hoek.
Dis 'n goeie metafoor vir die kerk. Ons elkeen sit maar teen die berg en luister na wat Jesus leer. Van ons hoor dit en stap weg. Ander stem dalk nie saam met alles wat Jesus gesê het nie, maar dit verander niks aan die feit dat HY my leermeester is nie.
Ons lees in Matteus 5 dat Jesus teen 'n berg gaan sit het en die mense geleer het. Gaan lees gerus Matteus 5 tot 8 deur terwyl jy op 'n bankie iewers sit (as jy kan, probeer 'n berg ook deel maak van die oomblik). Watter deel bemoedig jou, watter deel daag jou uit om anders te leef.
Daar is goeie nuus – Jy sal elke keer iets anders raaklees wat jou hart verander… elke keer, hopelik teen die agtergrond van 'n berg waar Jesus nou nog besig is om ons vanaf te leer.
​Die fokusteks vir vandag se Garage kerk het ook te make met 'n berg. Ons sien in Matteus 15:29 dat Jesus weer teen 'n berg opgegaan het. Die keer het Hy egter nie gepreek nie, maar genees, en dit is my gebed vir jou vandag. Genesing. Geestelike genesing.
Jesus het daarvandaan vertrek en by die See van Galilea gekom. Hy het teen die berg opgegaan en daar gaan sit.
Baie mense het na Hom toe gekom met verlamdes, blindes, gebreklikes, dowes en nog baie ander, en hulle voor Hom neergesit. Hy het hulle gesond gemaak,
sodat die menigte hulle verwonder het toe hulle sien dat stommes praat, gebreklikes herstel is, verlamdes loop en blindes sien. En hulle het die God van Israel geprys.
​NAV : Matteus 15:29-31
Dalk wil jy nie vandag hê dat Jesus jou iets moet leer nie. Dalk wil jy net die genesing hê waarvan daar gepraat word in Matteus 15.
Die twee gaan hand-aan-hand. Dis 'n dans waarin die een konstant die leiding vir die ander gee. Soms beleef ons fisiese genesing, en ander kere geestelike genesing. Mag jy vandag Sy genesing beleef, nie soos jy wil nie, maar soos God weet jy dit nodig het.
​Mag jou bankie teen die berg waar jy en Jesus ontmoet 'n geestelike hospitaal wees, en mag jy daardeur ook 'n hospitaal vir ander wees wat Hom wil ontmoet.
Garage Kerk – Maandag 23/07/2018 – Agterdog, sepies, en Jesus.
​Ek wonder soms of ons of regtig weet wat om ons aangaan, en persoonlik dink ek sepies is te blameer. Okey, as ek eerlik is kan ons nie sepies blameer nie. Miskien wys sepies hoe die lewe soms is.
​Veral as dit kom by die onderwerp van agterdog. Elke episode van 'n sepies sluit af met iets wat agterdog laat by een of meer van die karakters. As gevolg van gebeure wat hulle nie mooi verstaan nie, kyk ons as kykers weer om te sien of hulle dit gaan uitwerk.
​Kom ons veronderstel daar is 'n nuwe sepie op die TV. Die Titel is "Onder die hamer". Dit speel af in 'n kunsmuseum en gaan oor al die kunstenaars en ander rolspelers wat betrokke is by 'n kuns-en meubelafslaer met die naam Van Wyk en Sithole. Die hoofkarakter se naam is Katrien. Daar sal gereeld 'n episode wees wat aflsuit met Katrien se agterdog van De Wet se laataande by die kantoor. Ons as kykers wat weet waarmee De Wet besig is inspireer ons om elke aand te kyk. Ons wil hê sy moet weet wat ons weet.
​Natuurlik is daar meer aan sepies as net hierdie opmerking. Dis so deel van ons lewe soos boerewors en biltong… en melktert (sekere mense eet nie vleis nie, hopelik eet hulle melktert).
​Die les wat ons uit sepies kan leer is dat ons presies dieselfde is. Ons weet soms dat dinge in sekere situasies nie so lekker is nie. Ons is agterdogtig, en dit lei tot besluite wat geneem word op grond van ons agterdog.
​Ons neem dit ook oor ander se lewens. Wanneer ons kyk na die mense wat God vir ons gegee het, ons families, ons vriende, ons kennisse, is ons geneig om presies te weet wat hulle nodig het in hul lewens. Dit gebeur gewoonlik as gevolg van hul optrede. Hul (en ook jou) optrede het observasies tot gevolg, en observasies lei tot opinies, en opinies kan lei daartoe dat ons 'n ongesonde agterdog van mense kry.
Dit alles omdat ons karakters is in die sepie, en nie die sepie op TV sien nie. Jou vriendin deel jou mee dat hulle na Kanada immigreer. Jy is hartseer, want julle ken mekaar al jare lank. Jy is jammer vir jul kinders wat altyd so lekker saamspeel. Daardie vreugde kan lei tot agterdog. Waarom sou hulle wou gaan wanneer die kinders sulke goeie vriende is? Waarom as hulle albei goeie werke het. Dan onthou jy dat jou vriendin se man se werk 'n groot oudit ondergaan. Dis net na die oudit dat hy so moeg en afgehaal begin lyk het – sommer kort van draad is.
Dan weet jy wat dit is: Hulle vlug die land uit…
Want jy weet presies.
Agterdog. Dis waarom ons telke male die verkeerde oordeel vel. Dis ook waarom Jesus gesê het ons moet eerder nie oordeel nie, want meeste van die tyd is ons verkeerd. Moenie oor ander oordeel nie, want jy is ook net 'n mens. 'n Mens wat meeste van die tyd nie al die feite het nie.
Jesus kom betree ons wêreld, en dus die wêreld van die sepie, en kom gee vir ons sekere beginsels waarvan ons leef. In Matteus 7:1 sê Jesus die volgende: "Moenie oordeel nie, sodat oor julle nie geoordeel word nie; met dieselfde oordeel waarmee julle oor ander oordeel, sal oor julle geoordeel word, en met dieselfde maat waarmee julle vir ander meet, sal vir julle gemeet word."
​Die beginsel is dus eenvoudig. Wanneer jy ander oordeel, gaan daar jou geoordeel word. Dit geld nie net vir eendag as Jesus terugkeer nie, maar ook vir nou. Wanneer ek en jy kies om 'n opinie oor almal te hê is dit gewoonlik nie te lank voor almal oor ons ook 'n opinie het nie.
​En baie mense met baie opinies lei tot baie agterdog en heel te min bid en dankbaarheid vir die mense wat God vir jou gegee het.
​Dus, lewe die lewe van dankbaarheid, nie die een van agterdog nie. Die lewe van dankbaarheid word gekenmerk deur baie gebed.
​Pasop om altyd presies te verstaan wat in mense se lewens gebeur. Woed daardie verlange om altyd te weet uit voor die sepies op TV, dit sluit deesdae nogals baie kosprogramme in soos My Kitchen Rules.
"There are few more effective ways to promote tolerance between suspicious neighbours than to force them to eat supper together" - Alain de Button
Garage Kerk - 18.07.2018 - Wat soek jy regtig?
​Wat soek jy regtig?
Dit klink soos die vraag wat die held se mentor se vra op 'n kritiese oomblik in 'n film. Wat soek jy regtig?
​Die lewe gee altyd vir ons uitdagings. Dit gebeur om hul karakter te toets. Die toets is gewoonlik daar vir twee redes. Die held moet groei. Ons hou van helde wat groei, want ons kan daarmee vereenselwig. Ons moet groei. Sonder dat ons karakters ontwikkel kan ons nie 'n lewe van oorwinning geniet nie.
Ek glo dat jy 'n held is. Wanneer God na ons kyk sien hy mense wat sy beeld dra. Mense wat die potenisaal het om die wêreld te verander. Helde.
Vir jou om daardie potensiaal te bereik moet jy egter luister na God wat vir jou vra: Wat soek jy regtig?
Elkeen van ons soek iets, maar meeste van die tyd weet ons nie presies wat dit is tot ons ouer is nie. Lewenservaring leer ons om deur die oënskynlike soeke te sny tot by dit wat dit werklik is.
God vra vir jou: "Wat soek jy?" Jou antwoord moet asseblief tog net nie wees 'n nuwe kar, liewe Here nie.
Wanneer God vir jou vra wat soek jy regtig, dan vra Hy eintlik hoe diep het jy al gedelf om uit te vind wat jou die grootste begeerte van sy hart is. Nie die materiële nie, maar dit wat agter dit skuil. Daar is altyd redes waarom ons materiële dinge soek, en dit verklap ons begeertes.
Kom ons praat vir 'n oomblik oor skoene, mansskoene. Kom ons veronderstel jy is een van daardie manne wat altyd nuwe skoene moet hê. Elke dag kort jy 'n ander paar. Bruin skoene wat pas by hierdie broek, maar ander bruin skoene vir die grys broek. Jy kry die idee. Iemand wat baie verskillende skoene het.
Hoekom moet dit so wees? Wil jy altyd netjies lyk omdat jy 'n perfeksionis is? Dalk omdat jy raakgesien wil word?
Agter alles wat ons doen skuil daar redes. Motiewe. Wat soek jy regtig? Jy soek dalk nie 'n nuwe kar omdat jy 'n beter voertuig soek nie. Jy soek dit dalk omdat jy status wil hê? Ek weet dalk nie wat dit is nie, maar ek weet dat God altyd ons motiewe toets.
Wil jy vandag 'n held wees vir jou familie en jou mense? Begin by wat jy regtig soek, en vra dan of dit opreg is. God sal deur sy Heilige Gees help dat jy dit kan onderskei. En as jy dan weet wat jy moet doen, gaan doen dit dan.
Jy is 'n held.
Jesus sê in Matteus 5:8: "Geseënd is die wat opreg van hart is, want hulle sal God sien." Dis nie bedoel vir wanneer ons dood is nie, dis bedoel vir nou. Ek en jy kan nou al vir God sien, menende Hom beleef.